
	זימון ושבע ברכות בחתונה
	בירורי הלכה ופסקי דין אקטואליים, מפי גדולי ופוסקי הדור שליט"א. לעורר לב המעיין, ואין לסמוך על הדברים הלכה למעשה.


בְּמַקְהֵלוֹת בָּרְכוּ אֱלֹקִים
זימון כהלכה: גיליון 526 עסק בנושא "זימון כהלכה", גיליון 527 בנושא "צירוף המסובין לזימון", גיליון 528 בנושא "זימון בעולם הישיבות", וגיליון 529 בנושא "האם מותר לצאת לפני זימון".

בהמשך לסדרה, יעסוק הגיליון הנוכחי (530) בנושא "זימון ושבע ברכות בחתונה": האם מותר לצאת מסעודת חתונה קודם זימון ושבע ברכות?

האם שבע הברכות הן חובת כל אחד מהמסובים או חובת הציבור, ואולי מספיק בכך שיישארו עשרה לברך עם החתן? האם יש בזימון נפרד משום זילותא של בעלי השמחה, והאם רשותם מועילה? 
והרחיבו בזה בשערי יוסף (הלכות זימון) ובלענין הלכה (קונטרס חתונות ושבע ברכות). ניתן להשיגם במערכת הילכתא.
ואי''ה עוד חזון למועד, לבאר האם זימון בעשרה ושבע ברכות טעונים כוס?
1. חיוב לכל החבורות
שמחה גדולה: הטור (אבן העזר סימן סב) הביא דעה, שכאשר סעודת החתונה מתקיימת בשניים או בשלושה בתים, מברכים ברכת חתנים ואומרים "שהשמחה במעונו" רק בבית החופה, ולא בשאר הבתים. אולם, לדעת הטור אם קיים שמש אחד לכל הבתים, הוא מצרפם ומברכים בכולם שבע ברכות.
והביא את שיטת רבינו יחיאל בשם רבינו יהודה, שאף כשאין שמש המצרף את החבורות, אם התחילו הסועדים שבשאר הבתים לאכול יחד עם בני החופה, כולם נחשבים כאחד לענין השמחה ומברכים ברכת חתנים, כיון שאוכלים מן הסעודה שהוכנה לחופה. ומסיים וכן עמא דבר.

וכתב הב"ח (שם), שכך מבואר בהגהות מיימוניות (הלכות ברכות פרק ב אות ה) בשם הריצב"א, וכן כתב הסמ"ג (מצות עשה כז הלכות ברכת המזון), שהשמש מצרפם, בתנאי שהבתים פתוחים לבית שבו כילת החתנים. ואף כשאין החבורות יכולות לשמוע את המברך, כל חבורה צריכה לברך בפני עצמה.
וכן נפסק להלכה בשולחן ערוך (אבן העזר סימן סב סעיף יא), בני החופה שנתחלקו לחבורות מברכים כולם ברכת חתנים, אפילו בבתים שאינם פתוחים למקום אכילת החתן, ואף כשאין השמש מצרפם. זאת כאשר התחילו לאכול בשאר הבתים בזמן שהתחילו בני החופה, שכן כולם נחשבים חבורה אחת לעניין ברכת חתנים, בהיותם אוכלים מהסעודה שהוכנה לכבוד החופה.
והוסיף בערוך השולחן (אבן העזר סימן סב סעיף לז), שלאו דוקא אם התחילו ברגע אחד, אלא שכולם באו לשמחה, ורק מחמת דוחק המקום התפצלו לחדרים נפרדים; ומכיוון שאוכלים מאותה סעודת חתונה, כל חבורה מברכת שבע ברכות בפני עצמה, אף שהחתן והכלה אינם שומעים את ברכותיה.
ומעתה נחלקו פוסקי זמננו, כיצד יש לנהוג בחתונה, האם מותר לו לצאת מוקדם, שהרי מפסיד שמיעת שבע הברכות.
2. היוצא חייב בשבע ברכות
שיטת האוסרים: לדעת האגרות משה (אורח חיים חלק א סימן נו), חיוב שבע ברכות חל על כל האוכלים בסעודת החתונה, אף שאינם רואים את החתן והכלה. לפיכך, אין לצאת קודם אמירתן, והנאלצים לצאת לפני גמר הסעודה יזמנו בעשרה ויברכו שבע ברכות בפני עצמם. אולם למעשה אין זו עצה מומלצת, מחשש לקפידת בעלי החופה והחתן והכלה על זימון ושבע ברכות בנפרד מכלל המסובים.

לכן כותב שצריך להתנות בפירוש קודם האכילה שאינו מצטרף לקביעות המסובים; ובכך אינו מתחייב בזימון, אף כשיושב עמם בשולחן אחד. ומכיוון ששבע ברכות טעונות עשרה, וברכת "אשר ברא" טעונה שלושה, כשאינו מצטרף אף לשלושה — פטור משתיהן. אולם אם זימן בשלושה, התחייב בברכת "אשר ברא". ואם זימן בעשרה צריך לברך את כל השבע ברכות.
והוסיף שאין להיפטר באכילת פת הבאה בכיסנין במקום פת, שכן אף אם אוכל ממנה מעט, ועיקר שביעתו מן הדגים, הבשר ושאר המטעמים שבסעודת החתונה, הכל מצטרף לשיעור קביעות סעודה, וממילא מתחייב בברכת המזון, כמבואר במג''א (סימן קסח ס''ק יג).
והעיד נכד הג"ר זלמן נחמיה גולדברג זצ"ל לרבני הילכתא, שנכח בחתונה שבה ביקש סבו לצאת לפני סיומה. בעל הסעודה ארגן עבורו זימון בעשרה, וסבו זימן ובירך שבע ברכות ללא החתן והכלה.
חיוב היחיד: לדעת הג"ר שריה דבליצקי זצ"ל (שובע שמחות פרק א סעיפים כא–כד ובהערות שם), חיוב שבע ברכות חל על כל סועד שאכל פת ונתחייב בזימון בעשרה, ולכתחילה עליו להמתין עד סיום הסעודה לשמיעתן. אין להקדים ולברכן בחבורה נפרדת, אפילו לצורך מצוה, אלא ברשות מפורשת מבעלי השמחה, מפני קפידתם.

הרוצה לצאת מוקדם, ינהג באחת הדרכים הבאות: א. יימנע מאכילת פת, כי אם פת הבאה בכיסנין בשיעור שאינו מחייב ברכת המזון. ב. יתחיל לאכול לאחר שאר המסובים, ואף יסיים לפניהם, ויברך מיד. ג. אם אינו יכול להתחיל אחריהם, יתנה קודם כניסתו לסעודה, אפילו בליבו, שאינו מצטרף לקביעותם לזימון. ד. התחיל עמהם ולא התנה, רשאי כשהדבר נחוץ מאוד לסיים לפניהם ולברך מיד ביחידות.

אם לא נקט בדרכים אלו, והמסובים יושבים בשולחנות נפרדים ובשולחנו פחות מעשרה, רשאי לזמן בשלושה בקול נמוך, לברך ולצאת; וראוי להקל בכך רק לצורך גדול או לדבר מצוה. ואם כבר נתחייב בזימון בעשרה, רשאי להסתפק בזימון בשלושה רק כשהשעה דחוקה לו ביותר.

בשני המקרים האחרונים, מעיקר הדין יברך גם "אשר ברא", ללא שאר שבע הברכות, אלא שנהגו להקל שלא לברכה. היתר זה הוא לזמן בשלושה, ואינו מתיר לברך ביחידות בלא זימון, אף בשעת הדחק. ואין להיכנס לסעודה לכתחילה על דעת לסמוך על היתרים אלו.

ברשות החתן: לדעת הג''ר ישראל יעקב פישר זצ''ל (אבן ישראל חלק ח סימן פב), כל המשתתף בסעודת החתונה חייב לשמוע שבע ברכות, ואינו רשאי לצאת קודם אמירתן. המבקשים לצאת מוקדם רשאים לזמן בעשרה ולברך שבע ברכות בפני עצמם, אך עליהם לבקש רשות לכך מהחתן. כשם שחוששים לקפידת בעל הבית בחלוקת הזימון (ברכות דף נ.; שו"ע סימן קצג סעיף א), כל שכן שיש לחוש לקפידת החתן והמחותנים על ברכת שבע ברכות באמצע הסעודה.

תלוי בגודל הסעודה: הגרי"ש אלישיב זצ"ל (שיעורי הגריש''א ברכות דף נ.) נשאל אם בחתונה יש להימנע מזימון נפרד בעשרה מחשש לקפידת בעל הסעודה, כמבואר בגמרא לגבי ריש גלותא. והשיב, שבסעודה גדולה אין בעל הסעודה מבחין שמברכים בנפרד, ואילו בסעודת שבע ברכות קטנה ייתכן שיקפיד.

3. היוצא פטור משבע ברכות
שיטת המתירים: מאידך המנחת יצחק (חלק ב סימן מג) דן במנהג האורחים בסעודות חתונה גדולות, היושבים בחבורות סביב שולחן אחד, וכשהסעודה מתארכת ממהרים לצאת כדי להשכים לעבודתם, ולכן מברכים ברכת המזון בזימון בעשרה, בלי שבע ברכות, רק אומרים בזימון "שהשמחה במעונו".

וכתב, שאם החתן והכלה מקפידים על הברכה בחבורות נפרדות, יש להתחשב בקפידתם. כשם שהתירו לוותר על זימון בשם מפני קפידת ריש גלותא, משום כבוד הבריות, כל שכן שיש לחוש לכבוד החתן והכלה בברכת חתנים, שכל עיקרה נתקן לשמחם, ולא לצערם בפיצול החבורות ובהפרעת השמחה; ובפרט שחיובה מדרבנן.

ומסיק שעדיין יש לדון כיצד מותר לצאת קודם הברכות, שהרי לעניין זימון נחלקו אם הפסד ממון מתיר לצאת. ודייק, שבש"ס ובפוסקים ובשו''ע (או''ח סימן קצג) נאסר בפירוש היציאה קודם הזימון, ואילו בברכת חתנים לא נזכר איסור כזה. מכאן משמע לכאורה שהמצוה מוטלת על הנמצאים בגמר הסעודה, אך אין חובה להמתין עד סיומה.

עוד הביא את דברי החתם סופר (אבן העזר חלק א סימן קכג), שברכו ברכת חתנים בלילה הראשון בלבד. והסיק, שלפי המנהג לברך רק בסיום הסעודה, מי שיש לו צורך נחוץ ואינו יכול להמתין עד שעה מאוחרת, יש לו על מי לסמוך לצאת קודם שבע הברכות. והוסיף, שאם בירכו בזימון בשם בלי שבע ברכות, ואחר כך חזרו לשמחה לשמוע אותן, קיימו את המצוה לכתחילה.

אין חיוב להמתין: הציץ אליעזר (חלק יא סימן פד) הוכיח, שחיוב שבע הברכות שבסעודה חל רק בשעת ברכת המזון בעשרה. לפיכך, במקום שהיחיד רשאי להיפרד מצד דיני הזימון, רשאי לצאת גם מצד שבע הברכות, שחיובן טרם חל. אולם אין ראוי להקדים ולברך בחבורה נפרדת בעשרה ברכת המזון ושבע ברכות, משום קפידת החתן, הכלה והמחותנים, ויש כמה חששות הכרוכות בכך.

והביא את דברי מהר"י שטייף (סימן ז), שהתיר ליחידים לצאת מטעם אחר: חכמים חייבו את המסובים לדאוג שיאמרו בסעודה שבע ברכות לשמח את החתן ואת הכלה, אך לא הטילו חובה על כל יחיד לשומען, ודי שידעו שיהיה מי שיברכן. אולם הציץ אליעזר חולק על דברי מהר''י שטייף, ולכן תולה את טעם ההיתר בכך שהחיוב טרם חל.

החיוב חל בסוף: לדעת השבט הלוי (חלק ט סימן רעא) מותר ליחידים לצאת באמצע החתונה - ובלבד שרשאים לצאת מצד דיני הזימון, משום שחיוב שבע ברכות חל כשנמצאים עשרה גדולים בסיום הסעודה ובברכת המזון, ואין חובה על כל יחיד להמתין כדי לברך או לשמוע. ומה שפסק השולחן ערוך (אבן העזר סימן סב סעיף יא) שכל החבורות מברכות, פירושו שכולן נחשבות מבני סעודת החופה, וכשיסיימו ויברכו בעשרה יחול עליהן החיוב; אך אין מכאן איסור ליחיד לצאת באמצע הסעודה. וסמך גם על דברי מהר"י שטייף, והוסיף שהמחמיר כדעת שאר הגדולים תבוא עליו ברכה, אף שאינו מחויב בכך מן הדין.
4. זימון בשלושה דווקא
עדיף שלא להצטרף: לדעת התשובות והנהגות (כרך ג סימן תב; כרך ה סימן סה), המברכים בעשרה בסעודת חתונה חייבים גם בשבע ברכות, אף בלא נוכחות החתן והכלה. לכן הנצרך לצאת, כשאין בכך ביטול חיוב זימון בעשרה, יזמן בשלושה דווקא, אפילו עשרה מוכנים להצטרף אליו; שכן ברכת המזון בעשרה מחייבת גם שבע ברכות.

לעניין הזימון, בשעת צורך גדול סומכים על הדעות שאם לא סיימו יחד לא נתחייבו, אף שעיקר ההלכה שגם התחלה משותפת מחייבת. ובשולחן של פחות מעשרה מצרפים את שיטת הרשב"ש, שאין מצטרפים לשולחן אחר אף כשרואים אלו את אלו.

מעיקר הדין על כל אחד לשמוע את הברכות ולכוון לצאת, ועל המברך לכוון להוציא. ואף שמסתבר להקל ביוצא שאינו מברך בעשרה, עדיף שיכוון בשעת הנטילה שלא להצטרף לקביעותם. ומכיוון שקבע מתחילה להיפרד מהם לפני ברכת המזון, הרי הוא כאוכל בנפרד, ואינו מתחייב עמהם בשבע הברכות.
ומוסיף שהוא בעצמו נוהג שלא לאכול פת כאשר צריך לצאת באמצע הסעודה, בכדי להימנע מחשש ביטול זימון ושבע ברכות; ואף שחסר בכך בשלמות שמחת הסעודה, אין בזה איסור.

עוד כתב שראוי לרקוד מעט בתוך הסעודה כדי להחשיבה לסעודת שמחה, ולברך מיד בסיומה, לפני המשך הריקודים. שכן דחיית ברכת המזון עלולה לגרום לברכה לאחר שיעור עיכול, ולהפסד זימון בעשרה ושבע ברכות. והביא משובע שמחות (סעיף כה), שדייק כך במחזור ויטרי (עמוד 602) שמנהג הריקודים הוא לאחר ברכת המזון.

5. חיוב גמור על כל יחיד
אפילו כשפטור מזימון: לדעת הג"ר שריאל רוזנברג שליט"א (הישר והטוב קובץ טו עמוד לח–מה) יש לבאר בשיטת הרמב"ם (הלכות ברכות פרק ב הלכות ט–י), שברכת חתנים, ולכל הפחות ברכת "אשר ברא", היא חלק מברכת המזון בבית חתנים, וממילא מוטלת על כל סועד. ומסיק שאף מי שלא נתחייב בזימון עם המסובים, חייב להמתין עד גמר הסעודה ולשמוע שבע ברכות.

ועל חידוש המנחת יצחק, שהחיוב חל רק על הנמצא בגמר סעודת החתן והכלה, תמה: מנין לתלות את חיוב המסובים בסיום סעודת החתן והכלה, ולפטור את היחיד משום שסיים לפניהם?

עוד מעורר על המאחרים את ברכת המזון עד לאחר הריקודים, שאז רוב האורחים אינם שומעים שבע ברכות. וכבר אירע שלא נשארו עשרה לברכת המזון, ולא יכלו לברך שבע ברכות כלל! וזאת מלבד החשש שיחלוף שיעור עיכול, ולא יוכלו עוד לברך ברכת המזון.

